**Informatīvais ziņojums**

**“Par Eiropas Savienības Ārlietu padomes 2017. gada 17. jūlija sanāksmē izskatāmajiem jautājumiem”**

2017. gada 17.jūlijā Briselē notiks Eiropas Savienības (ES) Ārlietu padome. Ārlietu ministri turpinās jūnija Ārlietu padomes diskusiju par ES Globālās stratēģijas ārpolitikas un drošības politikas jautājumos ieviešanu un diskutēs par situāciju Lībijā. Tāpat ministri apmainīsies ar viedokļiem par tālāko ES rīcību iepretim Ziemeļkorejai.

1. **ES Globālās stratēģijas ieviešana**

Ārlietu padomes 2017. gada 17. jūlija sanāksmes darba kārtībā iekļauts jautājums par ES Globālās ārpolitikas un drošības stratēģijas (turpmāk – EGS) ieviešanu, turpinot diskusiju no jūnija Ārlietu padomes. Jūnija Ārlietu padomē tika izvērtēts EGS ieviešanas progress gadu pēc EGS prezentēšanas dalībvalstīm. Izvērtējums balstīts uz Eiropas Ārējās darbības dienesta (turpmāk - EĀDD) ieviešanas ziņojumu. Jūlija Ārlietu padomes diskusijas mērķis būs identificēt būtiskākos elementus no EGS, kuri veidos ceļa karti 2018. gadā un tiktu apstiprināti ar Padomes secinājumiem š.g. oktobra Ārlietu padomē.

2016. gada 28.-29. jūnija Eiropadomē ES Augstā pārstāve ārlietās un drošības politikā Federika Mogerīni (*Federica Mogherini*) prezentēja EGS dalībvalstīm, iezīmējot turpmāko darbu un prioritāros virzienus EGS ieviešanai kopumā, kā arī atsevišķās rīcībpolitikas jomās. Lai veicinātu ES lomas palielināšanu pasaulē un interešu aizstāvēšanu, Augstā pārstāve EGS piedāvāja stiprināt iekšējās un ārējās politikas saistības stiprināšanu, noturības veicināšanu gan ES, gan tās kaimiņos, tostarp caur integrētu pieeju konfliktiem un krīzēm. Tāpat tika pausta apņemšanās veicināt ES drošības un aizsardzības tālāku attīstību, kā arī pārskatīt reģionālās un tematiskās stratēģijas, lai tās piemērotu mūsdienu izaicinājumiem.

Paredzams, ka būtiskākais darbs EGS ieviešanā joprojām būs saistīts ar sadarbības stiprināšanu **drošības un aizsardzības jomā**, balstoties uz EĀDD 2016. gada novembrī sagatavoto Ieviešanas Plānu drošībai un aizsardzībai, EK 2016. gada 30. novembra paziņojumu par Eiropas aizsardzības rīcības plānu (EDAP), kā arī 2016. gada vasarā pieņemto ES un NATO augstāko amatpersonu deklarāciju par sadarbību. EĀDD sagatavoja priekšlikumus par vairākām iniciatīvām:

* par Pastāvīgu strukturēto sadarbību (PESCO) un š.g. 22.-23. jūnija Eiropadomē dalībvalstu vadītāji vienojās par nepieciešamību uzsākt PESCO un trīs mēnešu laikā izstrādāt detalizētus kritērijus un saistības dalībai PESCO;
* ir panākta vienošanās par pastāvīgas stratēģiska līmeņa ES operāciju un misiju plānošanas struktūru (MPCC);
* ir panākta vienošanās par brīvprātīgu Aizsardzības plānošanas koordinēšanas pārskatu (CARD) uzsākšanu 2018.gadā un izmēģinājuma fāzes uzsākšanu š.g. rudenī;
* ES darba grupu ietvaros tie turpinātas diskusijas par ES civilo spēju attīstību (civilo misiju prioritātēm un to elastīgāku un ātrāku izvēršamību), atbalstu partneriem un ātrās reaģēšanas spēju (t.sk. ES kaujas grupu modularitāti, izvēršamību un finansēšanu) attīstīšanu. Jautājums par ES kaujas grupu finansēšanas kārtību tiks skatīts kontekstā ar ES militāro misiju finansēšanas (ATHENA) mehānisma pārskatīšanu, kas plānota š.g. rudenī.

Viens no ES drošības un aizsardzības stūrakmeņiem ir **ciešāka sadarbība ar NATO**. NATO samitā Varšavā tika pieņemta līderu kopēja deklarācija par abu pušu sadarbības stiprināšanu. Š.g. 6. jūnijā tika izplatīts kopīgais ES un NATO pārskats par sadarbības priekšlikumu ieviešanu, kurā norādīts, ka progress vērojams visās sadarbības jomās un īpaši uzsvērti sadarbības rezultāti hibrīdā apdraudējuma, kiberdrošības un apmācību koordinācijas jomās. Nākamais ziņojums par ES-NATO sadarbību plānots š.g. decembrī un tā ietvaros būs iespējams sniegt priekšlikumus sadarbības paplašināšanai. Ņemot vērā sadarbības aktivizēšanos starp ES un NATO pretterorisma jomā, tas potenciāli varētu būt viens no iespējamajiem jautājumiem sadarbības paplašināšanai.

EK š.g. 7. jūnijā izplatīja “**Aizsardzības pakotnes**” priekšlikumu: pārdomu dokumentu par Eiropas aizsardzības nākotni, paziņojumu par Eiropas Aizsardzības fondu un Regulas priekšlikumu par ES aizsardzības rūpniecības attīstības programmas izveidi. Priekšlikumi paredz sadarbības veicināšanu starp dažādu valstu ES aizsardzības industrijas uzņēmumiem un nosaka atbalsta mehānismus (t.sk. administratīvu palīdzību un finansējumu) uzņēmumu iesaistei aizsardzības industrijas vērtību ķēdēs. Š.g. 22.-23. jūnija Eiropadomē dalībvalstu vadītāji vienojās par nepieciešamību uzsākt Eiropas Aizsardzības fonda un Eiropas aizsardzības rūpniecības attīstības programmas darbību. Š.g. jūlijā ir izveidota ES Padomes prezidentūras darba grupa, lai nodrošinātu ES dalībvalstu iespējas pilnvērtīgi izvērtēt un diskutēt par priekšlikumu ES aizsardzības rūpniecības attīstības programmai saturu.

Š.g. 7. jūnijā EK izplatīja kopīgu paziņojumu Eiropas Parlamentam un Padomei “Stratēģiska pieeja noturībai ES ārējās darbības jomā”, kurā izklāstīta ES pieeja un rīcība ES **iekšējās un ārējās noturības stiprināšanai**. Būtiskākais uzsvars tiek likts uz atbalsta sniegšanu partnervalstu noturības stiprināšanai pret ārēju spiedienu (t.sk. hibrīdo apdraudējumu) un iekšēju ievainojamību mazināšanu. Paziņojumā uzsvērta saikne starp ārējo un iekšējo drošības dimensiju, norādot, ka atbalsts partneriem veicina arī ES un dalībvalstu noturību.

ES turpina darbu **kiberdrošības** stiprināšanai, attīstot kiberdrošības tiesisko, bāzi (apstiprināta Tīklu un informācijas drošības (NIS) direktīva), veicinot koordināciju starp dalībvalstīm un stiprinot sadarbību ar NATO. ES kiberdrošības stratēģija tika apstiprināta 2013. gadā, un 2017. gadā ir uzsākts darbs tās pārskatīšanai, lai ietvertu aktuālākos procesus kiberdrošības jomā.

Spēkā Latvijas nacionālā pozīcija Nr. 1 “ES Globālās ārpolitikas un drošības politikas stratēģijas ieviešana” (apstiprināta Ministru kabinetā 2016. gada 11. oktobrī), nacionālā pozīcija Nr. 1 “ES sadarbība drošības un aizsardzības jomā” (apstiprināta Ministru kabinetā š.g. 28. februārī) un nacionālā pozīcija Nr. 32 “ES sadarbība drošības un aizsardzības jomā” (apstiprināta Ministru kabinetā š.g. 15. maijā).

***Latvijas nostāja***

* Latvija atbalsta EĀDD uzstādītos mērķus EGS ieviešanai un ieviešanas pasākumus saskaņā ar izstrādāto plānu un aktīvi iesaistās ES Kopējās drošības un aizsardzības (KDAP) īstenošanā, atbalstot ciešāku ES sadarbību drošības un aizsardzības jomā.
* Jāturpina ES darbs pie sadarbības stiprināšanas hibrīddraudu jomā, kiberdrošībā, stratēģiskajā komunikācijā, cīņā pret terorismu, sadarbībā ar NATO.
* Latvija īpaši uzsver iekšējās un ārējās politikas koordinācijas stiprināšanas nozīmi, noturības veicināšanu gan ES, gan tās kaimiņos, tostarp caur integrētu pieeju konfliktiem un krīzēm.
1. **Lībija**

Ārlietu padomē plānota diskusija par situācijas attīstību Lībijā un turpmāko ES atbalstu, tai skaitā paužot atbalstu jaunieceltajam ANO īpašajam pārstāvim Lībijā H. Salamem. Sanāksmes laikā plānots pieņemt secinājumus par Lībiju, kā arī apstiprināt EUNAVFOR MED operācijas SOPHIA mandāta pagarināšanu.

Spēkā ir Latvijas nacionālā pozīcija Nr. 7 par Lībiju (apstiprināta Ministru kabinetā 2014. gada 14. oktobrī un izskatīta Saeimas Eiropas lietu komisijā 2014. gada 17. oktobrī), pozīcija Nr. 1 par 2017. gada 3. februāra Maltas neformālajā samitā izskatāmajiem jautājumiem (apstiprināta Ministru kabinetā 2017. gada 31. janvārī) un pozīcija Nr. 1 par 2017. gada 9. marta Eiropadomē un 10. marta ES 27 valstu un valdību vadītāju neformālajā sanāksmē izskatāmajiem jautājumiem (apstiprināta 2017. gada 7. martā Ministru kabinetā un izskatīta Saeimas Eiropas lietu komisijā 8. martā).

**Aktuālās situācijas izklāsts**

Šī gada 22. jūnijā tika apstiprināts jauns ANO ģenerālsekretāra Īpašais pārstāvis Lībijā un ANO palīdzības misijas Lībijā (UNSMIL) vadītājs H. Salame (*Ghassan Salamé*) no Libānas. 1. jūlijā viņš amatā nomainīja līdzšinējo pārstāvi M. Kobleru no Vācijas, kurš pienākumus pildīja kopš 2015. gada novembra. H. Salame ir guvis pieredzi ANO palīdzības misijā Irākā (UNAMI), bijis ANO ģenerālsekretāra padomnieks, Libānas kultūras ministrs un dekāns Parīzes Starptautisko attiecību institūtā. Ārlietu padomes secinājumos plānots izteikt ES atbalstu jaunieceltajam ANO Īpašajam pārstāvim Lībijā.

Šī gada 21. jūnijā Eiropas Parlamenta organizētās konferences par migrāciju laikā notika ES Augstās pārstāves F. Mogerīni un Lībijas premjerministra F. es Saradža tikšanās, kurā pārrunāta aktuālā situācija Lībijā. F. Mogerīni aicināja Lībijas pārstāvjus uzņemties lielāku atbildību migrācijas jomā, veicināt jaunu darbavietu veidošanu un ierobežot Lībijas konflikta ietekmi uz reģionu. F. al Sarādžs norādīja, ka tuvākajā laikā politiskais progress nav sagaidāms, vienlaikus viņš pozitīvi novērtējis ekonomisko situāciju valstī un EUNAVFOR MED operācijas SOPHIA darbību.

Šī gada 18. martā notika pirmā jaunizveidotā *Kvarteta* (ANO, ES, Āfrikas Savienība un Arābu valstu līga) formāta tikšanās, ar mērķi panākt vienotu visu organizāciju iesaisti situācijas risināšanā Lībijā. Taču Lībijas samierināšanās procesā joprojām nav vērojams progress. Austrumu pilsētā Tobrukā bāzētais Pārstāvju palātas parlaments (*House of Representatives*) atsakās turpināt sadarbību saskaņā ar 2015. gada 17. decembrī parakstīto Lībijas politisko vienošanos.[[1]](#footnote-1) Tas nozīmē arī atteikšanos veikt apstiprinošu balsojumu parlamentā par Nacionālās vienotības valdības izveidi. Vienlaikus Apvienotajos Arābu Emirātos šī gada 3. maijā notikusi Lībijas Nacionālās armijas ģenerāļa K. Haftara un premjerministra F. es Saradža tikšanās, kuras laikā pārrunāts jautājums arī par 2018. gadā plānotajām prezidenta un parlamenta vēlēšanām.

Lībijas Nacionālās armijas ģenerālis K. Haftars turpina kontrolēt arvien plašākas teritorijas valsts austrumos un centrālajā daļā; šobrīd viņam lojālie spēki mēģina pilnībā ieņemt Bengazi pilsētu.

Lai gan kopš 2016. gada decembra Da’esh vairs nekontrolē nevienu nozīmīgu apdzīvotu centru Lībijā, terorisma radītais apdraudējums ilgtermiņā nav mazinājies. Daļa Da’esh kaujinieku ir pārgrupējušies Lībijas ziemeļrietumos, Tunisijas un Alžīrijas pierobežā, kā arī dienvidaustrumos Sudānas pierobežā. Draudus joprojām rada arī Al-Qaida Ziemeļāfrikas atzars Al-Qaida islāma Magrebā (AQIM), kam ir saiknes ar tuaregu ciltīm Lībijas rietumos Alžīrijas pierobežā. Da’esh un AQIM joprojām ir ievērojams skaits kaujinieku Lībijā un pastāv pamatotas bažas, ka teroristu kaujinieki izmanto migrācijas plūsmas, lai pārvietotos reģionā, kā arī lai nokļūtu Eiropā.

Šī gada 12. jūnijā ANO Drošības padome uz vienu gadu pagarināja padomes doto mandātu, kura ietvaros darbojas EUNAVFOR MED operācija SOPHIA. Konsultāciju procesā tika panākta dalībvalstu vienošanās par regulārāku ziņošanas procesu par ieroču embargo ieviešanas inspekcijām, rezultātā pēc 11 mēnešiem sagaidāms ANO ģenerālsekretāra ziņojums. Pamatojoties uz noslēgto saprašanās memorandu ar Lībijas pusi, 2016. gada 26. oktobrī EUNAVFOR MED operācija Sophia uzsāka jaunu uzdevumu – Lībijas krasta apsardzes un jūras spēku apmācību un kapacitātes celšanu. Līdz 2017. gada martam tika apmācītas 93 personas, taču pirms apmācības uzsākšanas apmācāmie jāizvērtē, savukārt pēc apmācības pabeigšanas jāseko, kā viņi tiek integrēti dienestā. Operācija Vidusjūrā darbojas no 2015. gada 22. jūnija, un tai ir paredzētas 4 operācijas fāzes: (1) migrācijas ceļu identificēšana un novērošana, (2) kontrabandistu kuģu pārtveršana, apturēšana un pārmeklēšana, (3) kuģu iznīcināšana un (4) operācijas izbeigšana. Šobrīd ir uzsākta operācijas otrās fāzes (a) daļa starptautiskajos ūdeņos.

Lai gan kopumā migrantu skaits no Lībijas ir samazinājies par apmēram 30% salīdzinājumā ar pagājušo gadu, pēdējo mēnešu laikā to skaits pieaug. Šogad pirmos piecos mēnešos Itāliju sasnieguši vairāk nekā 60 000 migrantu (aptuveni 80% migrantu no Āfrikas ierodas Itālijā). Itālija aicinājusi citas Eiropas Savienības dalībvalstis sniegt atbalstu Itālijai un uzņemt daļu bēgļu.

***Latvijas nostāja:***

* Lībijā nepieciešams rast visaptverošu politisko risinājumu, kas balstīts uz 2015. gada Lībijas politisko vienošanos.
* Paužam atbalstu jaunieceltajam ANO Īpašajam pārstāvim Lībijā H. Salamem.
* ES jāturpina aktīvi sadarboties ar ANO, Arābu valstu līgu un Āfrikas Savienību Kvarteta un citos formātos, lai mazinātu sašķeltību starp Lībijas samierināšanas procesā iesaistītajām pusēm un sekmētu vienotu starptautiskās sabiedrības atbalstu tam.
* Atbalstām EUNAVFOR MED operācijas SOPHIA mandāta pagarināšanu. Uzskatām par svarīgu operācijas SOPHIA ietvaros uzsākto Lībijas krasta apsardzes spēku apmācību, kā arī centienus veicināt ieroču embargo efektīvāku īstenošanu.
* Būtiski nodrošināt visu operācijas SOPHIA fāžu un visu uzdevumu īstenošanu, lai sasniegtu operācijas mērķi – migrantu kontrabandas ceļu Vidusjūrā apkarošanu.
1. **Korejas Tautas Demokrātiskā Republika (Ziemeļkoreja)**

Ārlietu padomes dienaskārtībā iekļauts jautājums par Ziemeļkoreju, ņemot vērā ilgstošo saspīlējumu Korejas pussalā, jaunā Korejas Republikas (Dienvidkorejas) prezidenta Muna Džēina (Moon Jae-in) stāšanos amatā š.g. 10.maijā, kā arī Eiropadomes priekšsēdētāja D.Tuska un Augstās pārstāves ārpolitikas un drošības politikas jomā F.Mogerīni tikšanos ar Dienvidkorejas prezidenta Muna īpašo sūtni š.g. 19.maijā Briselē. Šobrīd tiek pārskatītas 2011.gadā apstiprinātās ES vadlīnijas attiecībām ar Ziemeļkoreju, kas ļautu ES iestrādāt jaunus ES instrumentus, lai būtu iespējams efektīvāk reaģēt uz aizvien pieaugošo saspīlējumu Ziemeļkorejā.

Ārlietu ministrija par jautājumu ir izstrādājusi pozīciju Nr. 1 “Korejas Tautas Demokrātiskā Republika (Ziemeļkoreja)”, kas saskaņota ar Ekonomikas, Finanšu, Tieslietu, Aizsardzības ministrija un Iekšlietu ministrija.

**Latvijas delegācija ES Ārlietu padomes 2017. gada 17. jūlija sanāksmē**

Delegācijas vadītājs: Edgars Rinkēvičs, ārlietu ministrs;

Delegācijas dalībnieki: Sanita Pavļuta-Deslandes, pastāvīgā pārstāve ES;

Andris Pelšs, Ārlietu ministrijas politiskais direktors;

Andžejs Viļumsons, pārstāvis ES Politiskajā un drošības komitejā;

Kristīne Stepa, Pastāvīgās pārstāvniecības ES COREPER II departamenta pirmā sekretāre;

Māra Engelbrehta, Politiskā direktora biroja otrā sekretāre;

Edvīns Severs, Ministra biroja trešais sekretārs.

Iesniedzējs: ārlietu ministrs Edgars Rinkēvičs

Vīza: valsts sekretārs Andrejs Pildegovičs

Māra Engelbrehta, 67016174

mara.engelbrehta@mfa.gov.lv

1. 2015. gada 17. decembrī Shīrātā, Marokā, divu konfliktējošo Lībijas valdību parlamentu pārstāvji parakstīja vienošanos par nacionālās vienotības valdības izveidi (ar mītnes vietu galvaspilsētā Tripolē). Pamatojoties uz šo vienošanos, tika izveidota Prezidējošā Padome, kuras uzdevums bija darboties pārejas posmā un izveidot nacionālās vienotības valdību. To balsojumā būtu jāapstiprina Pārstāvju palātas parlamentam. [↑](#footnote-ref-1)